***НАРОДНО ЧИТАЛИЩЕ „ФИЛИП СТАНИСЛАВОВ - 1903” с. ОРЕШ***

*адрес: с. Ореш, п.к. 5280, общ. Свищов, обл. Велико Търново,*

*ул. „Филип Станиславов” № 2, e-mail:* *chit\_oresh@abv.bg**, тел.: 06328 / 20 70*

**-------------------------------------------------------------------------------------**

 ***До Кмета на Община Свищов -***

 ***Д-р Генчо Генчев***

 ***До Председателя на***

 ***Общински съвет – гр. Свищов-***

 ***Д-р Кристиян Кирилов***

***Изх. № 07/25.03.2024 г.***

**О Т Ч Е Т**

**ЗА ОСЪЩЕСТВЕНИ ЧИТАЛИЩНИ ДЕЙНОСТИ**

**В ИЗПЪЛНЕНИЕ НА ПРОГРАМАТА ЗА РАЗВИТИЕ**

**НА**

 **ЧИТАЛИЩНАТА ДЕЙНОСТ**

 **ПРЕЗ 2023 ГОДИНА**

 Народните читалища са първите и най- старите организирани структури на гражданското общество в България със специфична мисия за съхранение и развитие традиционните ценности на нацията ни. В съвременните условия, запазвайки своята социална легитимност и гъвкавост, читалищата все повече се утвърждават като специфични обществени институции за разпространение на информация, знания, култура и духовност. Годишният отчет за дейността на НЧ „Филип Станиславов - 1903” с. Ореш е изготвен в съответствие на Програмата за развитие на читалищната дейност за 2023 година, разработена в изпълнение на чл. 26 а, ал. 2 от Закона за народните читалища. Основните направления и приоритети в читалищната дейност са регламентирани и произтичат от ЗНЧ, ЗОБ, общинската културна политика, осъществявана на основата на съществуващата нормативна уредба и чрез изпълнението на културния календар. През 2023 година бяха осъществени дейности по основните направления:

* Библиотечна и информационна дейност
* Художествено-творческа дейност
* Културно-масова дейност
* Социална дейност
* Организационна дейност

 ***Библиотечна и информационна дейност:***

 Една от основните и най-важна за всяко читалище, е библиотечната дейност. Библиотеката при НЧ „Филип Станиславов - 1903” използва всяка възможност за обогатяване на книжния фонд и към момента разполага с 12 872 тома библиотечни единици. За 2023 година са регистрирани 623 посещения в библиотека, читалня и компютърна зала. През тази година продължи актуализирането на библиотечния фонд чрез набавяне на нови книги от различни литературни жанрове. Книжният фонд се предоставя изцяло на свободно ползване от читателите, както и неограничената интернет връзка и информационни услуги в компютърната зала по програма „Глобални библиотеки”, оборудвана с 3 компютърни работни места и копирна апаратура. Всички новопостъпили бибиотечни единици и материали се обработват и инвентират своевременно и се пускат за употреба от гражданите. Нашата библиотека кандидатства за пореден път с проект за финансова подкрепа пред Министерство на културата по програма „Българските библиотеки – съвременни центрове за четене и информираност”, благодарение на който бяха закупени 68 книги на стойност 1173,16 лв. и библиотечният фонд беше обогатен с нова художествена и отраслова литература. Дарени бяха 17 книги на стойност 347,58 лв. Библиотечният фонд се актуализира /пречиства/ и чрез периодично отчисляване на физически изхабена и морално остаряла литература – по преценка на библиотечните специалисти.

 През 2023 г. проведохме редица библиотечни мероприятия:

* „В света на приказките” с деца от ДГ „Зорница” по случай 2 април международен ден на детската книга и седмицата на детската книга и изкуствата за деца.
* „На гости в библиотеката” – библиотечни мероприятия с участието на ученици от ОУ „Христо Ботев” и деца, гостуващи по време на пролетната ваканция на своите роднини в Ореш.
* Маратон на четенето с най- активните читатели в библиотеката по случай 23 април – Световен ден на книгата и авторското право;
* Литературни четения по време на Седемнадесетата Национална библиотечна седмица /09.05.2023 г. – 16.05.2023/, под наслов „Устойчиви библиотеки за устойчиво общество”: с участието на ученици от ОУ „Христо Ботев” и деца от ДГ „Зорница”.
* Лято в библиотеката – литературни четения и игри с образователна цел, минимаратон на четенето, кампании „Бибилиотекар за един ден” и „Книгоносци”, с участието на деца от различни възрасти.

 И през тази година продължи кампанията „Дарете книга” за набиране на книги и обогатяване на библиотечния фонд /благодарение на редовни наши читатели/. Наличието на интернет зала по Програма „Глобални библиотеки България” допринася за утвърждаването на библиотеката като обществен, информационен и културен център, осигуряващ равен достъп за всички възрастови групи от населението. Ползването на Интернет е безплатно и достъпно. Използваните интернет възможности най- често са търсене на информация чрез Google, копирни услуги, принтиране и сканиране на документи. Посетителите имат възможност да получат необходимите им информационни, обучителни и консултантски услуги.

  ***Художествено-творческа дейност:***

 Сред основните направления в традиционната читалищна работа е създаване на условия за творчески изяви на деца и млади хора. Читалището е място, в което любителското творчество е най-силно застъпено. Участието в различните читалищни форми не дава степен на образование, но предоставя знания и умения, които са добра основа за желаещите да се занимават с изкуство. В нашето читалище участват и развиват своите таланти любители от различни възрасти – деца, младежи и възрастни, които осмислят свободното си време според предпочитанията си и създават художествен продукт, който представят в местни, общински, регионални, национални и международни изяви – ГНП „Дунавска младост”, ДВГ „Медени звънчета”, Хоротека „Хоп-троп”, индивидуални изпълнители.

 ***Културно - масова дейност:***

 Дейността през 2023 година се състои в провеждането на следните читалищни мероприятия и изяви на самодейните ни състави:

* 21.01. 2023 г.: Общоселско тържество по случай Бабинден - деня на родилната помощ съвместно с ПК „Здравец”. На 21.01.2023 г. отбелязахме деня на родилната помощ. Мероприятието започна със стихове, посветени на празника. С песни и танци и много веселие жените от Ореш отпразнуваха своя празник. Разиграна бе и томбола.
* 01.03.2023 г.: „Баба Марта бързала …”: На 01.03.2023 г. Баба Марта закичи малки и големи с мартеници за здраве и късмет, като посети местните училище, детска градина, поща, здравна служба, кметство и търговските обекти в селото.
* 03.03.2023 г.: Общоселско тържество по случай 145 години от освобождението на България и Националния празник – Трети март. С участието на ученици от ОУ „Христо Ботев”, ДГ „Зорница” и самодейни състави при НЧ „Филип Станиславов – 1903”, на 03.03.2023 г. отбелязахме Националния празник на България и 145- та годишнина от освобождението ни от турско робство. С развети знамена на площада пред читалището малки и големи се хванаха на хорото – символ на българщината.
* 29.04.2023 г.: Пети регионален фолклорен фестивал „От Лазарица до Гергьовден”, с. Българско Сливово. На 29.04.2023 г. ДВГ „Медени звънчета” и Хоротека „Хоп - троп” при читалището взеха участие в петото издание на регионалния фолклорен фестивал „От Лазарица до Гергьовден”, провел се в НЧ „Възраждане - 1908”. В категория „Певческо изкуство” – втора възрастова група, ДВГ „Медени звънчета” бе класирана на второ място.
* 05.05.2023 г. – 372 години „АБАГАР”: В навечерието на 372- та годишнина от отпечатването на „АБАГАР” – Първата българска печатна книга /6 май 1651 г./, в Ореш се поклониха пред живота и делото на Филип Станиславов. Пред паметника на Първия епископ на Никополска католическа епархия, местните жители положиха цветя в знак на признателност. Молитва в памет на Филип Станиславов произнесе енорийският свещеник Отец Салваторе Фрашина. Прозвуча слово за живота и делото на епископ Станиславов. Цветя бяха поднесени от представители на: ОУ „Христо Ботев”, ПК „Здравец”, ДГ „Зорница”, НЧ „Филип Станиславов - 1903”, граждани.
* 24.05.2023г.: „Върви, народе възродени !...” – Общоселско тържество по случай Деня на българската азбука, просвета и култура: На 24 май 2023 г. се проведе общоселско тържество по случай Деня Равноапостолите Св. Св. Кирил и Методий и празник на българската азбука, просвета и култура. Мероприятието започна с поднасяне на венци и цветя на паметните плочи на нашите местни първоучители и продължи с шествие от ОУ „Христо Ботев” до площада пред читалището. Пред паметника на Епископ Филип Станиславов също бяха положени цветя от признателните потомци на автора на Първата българска печатна книга „Абагар”. Сред присъстващите на тържеството бяха наши бивши учители и дейци на културата, общественици, граждани. В програмата участие взеха самодейни състави и изпълнители от НЧ „Филип Станиславов - 1903”, ученици от ОУ „Христо Ботев”, децата от ДГ „Зорница” и ПК „Здравец”. Празникът завърши с пъстър хоровод на площада.
* 10.06.2023 г.: ХХVI Фолклорен фестивал „Северняшка китка” Павликени 2023 – На 10 и 11юни 2023 г. в гр. Павликени се проведе двадесет и шестото издание на националния фолклорен фестивал „Северняшка китка”. В първия фестивален ден в него участие взеха Хоротека „Хоп-троп” с ръководител Петя Петрова, ГНП „Дунавска младост” с ръководител Анка Славова и ДВГ „Медени звънчета” при нашето читалище. За доброто си представяне във фестивала самодейните ни състави бяха класирани от журито с председател Янка Рупкина в съответните категории и възрастови групи, а именно: В категория танцово изкуство, раздел „Танцови състави и клубове за обработен фолклор”, втора възрастова група, Хоротека „Хоп-троп” с първо място златен медал. Диплом за второ място и сребърен медал получи ГНП „Дунавска младост” в категория „Певчески състави”, втора възрастова група, а в първа възрастова група на същата категория ДВГ „Медени звънчета” спечели трето място и бронзов медал.
* 24.06.2023 г. – Осемнадесети Фолклорен събор на католиците от България: На 24.06.2023 г. в село Ореш се проведе Осемнадесетият фолклорен събор на католиците от България. За поредна година организатор и домакин на превърналия се в традиция събор, бе нашето читалище съвместно с Кметство Ореш и Католическа църква „Непорочно зачатие на Блажена Дева Мария”. Празникът започна със Света литургия в църквата, отслужена от отец Салваторе Фрашина –Генерален викарий на Никополска католическа епархия, в съслужение с отец Патрик Виал и отец Винченцо ди Клерико. Преди официалното откриване в салона на читалището бяха поднесени венци и цветя на паметника на Епископ Филип Станиславов от Д-р Анелия Димитрова – зам. кмет на Община Свищов, Д-р Кристиян Кирилов – председател на Общински съвет – Свищов, г-н Любомир Иронов – кмет на с. Ореш, г-н Росен Маринов – директор на Дирекция „Култура и културно наследство” и НЧ „Филип Станиславов - 1903”. В програмата на събора участие взеха самодейни състави от Асеново, Малчика, Белене, с. Брещя- обл. Банат Румъния, Царевец, Алеково и Ореш. Тазгодишното издание беше с международно участие. Специални наши гости бяха танцьорите от Фолклорен ансамбъл „Брест” – с. Брещя обл. Банат - Румъния, ръководени от г-жа Петронела Шехаби – председател на Дружеството на банатските българи в с. Брещя, област Банат – Румъния, и техния художествен ръководител г-жа Ана-Мария Тапанова. Гост - изпълнител на Осемнадесетия фолклорен събор на католиците беше певицата Цветелина.
* 04.08.2023 г. – Международен Фолклорен Фестивал „Фолклорен извор”: На 04.08.2023 г. в с. Царевец се проведе Единадесетия МФФ „Фолклорен извор”. В него взеха участие самодейците от Хоротека „Хоп - троп” и ДВГ „Медени звънчета” при нашето читалище. За отличното си представяне в категория „Клубове за народни хора” Хоротека „Хоп - троп” беше класирана на първо място /диплом и златен медал/ от журито с председател Юлия Цанкова, а ДВГ „Медени звънчета” спечели трето място /диплом и бронзов медал/ в категория – „Певчески състави за обработен фолклор”.
* 08.08.2023 г.: 349 години от смъртта на Епископ Филип Станиславов: На 08.08.2023 г. НЧ „Филип Станиславов – 1903” съвместно с Католическа енория „Непорочно зачатие на Блажена Дева Мария” и ОУ „Христо Ботев”, отбеляза 349-та годишнина от смъртта на своя патрон. На паметника пред читалището прозвуча слово за живота и делото на Първият Епископ на Никополска католическа епархия, както и проповед от Отец Салваторе Фрашина. Мероприятието завърши с молитва и поднасяне на цветя на паметника на Филип Станиславов.
* 26.08.2023 г. – Фолклорен фестивал „Вит тече и разказва”: На 26.08.2023 г. самодейни състави при нашето читалище взеха участие в шестото издание на Фолклорен фестивал „Вит тече и разказва” в село Крушовица, общ. Долни Дъбник, Хоротека „Хоп - троп”, ДВГ „Медени звънчета” и ГНП „Дунавска младост” получиха грамоти за отличното си представяне във фестивала. В категория „Певческо изкуство” и съответната възрастова група журито присъди второ място и парична награда на ДВГ „Медени звънчета”. А в категория „Танцово изкуство” първо място и наградата на кмета на Община Долни Дъбник бе присъдено на Хоротека „Хоп - троп” с ръководител Петя Петрова.
* 14.10.2023 г. – VI Национален фолклорен фестивал „Фолкстраж”: На 14.10.2023 г. в гр. Стражица самодейни състави при нашето читалище взеха участие в шестото издание на Националния фолклорен фестивал „Фолкстраж” 2023. Хоротека „Хоп - троп” с ръководител Петя Петрова и децата от ДВГ „Медени звънчета” получиха грамоти за участието си във фестивала. В раздел „Певческо изкуство”, категория до 16 години, ДВГ „Медени звънчета” бе класирана на второ място от фестивалното жури.
* 11.11.2023 г. – Тържествен концерт по случай 120 години НЧ „Филип Станиславов – 1903”: На 11.11.2023 г. НЧ „Филип Станиславов – 1903” отбеляза своя 120 годишен юбилей с тържествен концерт в читалищния салон. Празникът започна с поднасяне цветя на паметника на Епископ Филип Станиславов – патрон на читалището. В програмата участие взеха учениците от ОУ „Христо Ботев”, децата от ДГ „Зорница”, самодейни състави и изпълнители от ККП „Здравец” и читалището ни. По време на концерта на официална церемония бяха наградени активни читалищни дейци и лица с особен принос за развитие на читалищната дейност. Гост – изпълнители на тържеството бяха ПБХ „Янко Мустаков” и ДЮТА „Дунавска младост” при ПБНЧ „Еленка и Кирил Д. Аврамови - 1856” гр. Свищов. Празникът завърши с изпълненията на Вокален квартет „АБАГАР” с диригент Сашка Ченкова - Петрова.

* м. декември 2023 г.: Коледен конкурс за изработка на картичка, сурвакница и сувенир. През месец декември 2022 г. проведохме конкурс за коледни картички, сурвакници и сувенири, участниците в който бяха наградени.

 ***Организационна и социална дейност:***

НЧ „Филип Станиславов – 1903” организира дейността си в съответствие със Закона за Народните Читалища, Устава на читалището и други нормативни документи, за да се утвърди като обществено значима институция в полза на гражданите. Важна част от работата на читалището е разширяване кръга от партньори и добро сътрудничество с културни институции, НПО, учебни заведения и др., както и работа по проекти и програми за обезпечаване дейността. Подобряване на предлаганите услуги, с цел привличане на нови потребители. Социалната дейност на читалището включва: Доброволческа дейност – извършване на безплатни услуги в компютърната зала, както и в библиотеката – почистване и подреждане на библиотечните единици, подвързване на книги, участие в кампаниите на библиотеката и др.; Работата на самодейните състави е също плод на доброволчески труд и т.н.; Работа с различни възрастови групи – читатели, посетители в компютърната зала, самодейци и др.; Работа с хора с увреждания и осигуряване на достъп на тези хора до дейността на читалището /единични случаи, в които тези хора биват обслужвани и подпомагани от служителите в читалището/.; Работа с представители на различни етнически общности, в неравностойно положение, в риск и др.

  ***Финансиране:***

През 2023 година обезпечаването на читалищните дейности беше осъществявано от:

* Държавната субсидия, разпределена съгласно изискванията на ЗНЧ
* Наеми, такси, членски внос, дарения.

 С годишния отчет в изпълнението на Програмата за развитие на читалищната дейност за 2023 година, се стараем да осъществим основната ни цел – утвърждаване на читалището в с. Ореш като културно-просветно средище с активни културни, информационни, социални и обществени функции.

25.03.2023 г. Председател НЧ: ......................

с. Ореш /Л. Иронов/